CELEX: 62013TN0112
Language: el
Date: 2013-02-19 00:00:00
Title: Υπόθεση T-112/13: Προσφυγή της 19ης Φεβρουαρίου 2013 — Cadbury Holdings κατά ΓΕΕΑ — Société des produits Nestlé (Μορφή μπάρας σοκολάτας με τέσσερα τμήματα)

27.4.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 123/19
            
         Προσφυγή της 19ης Φεβρουαρίου 2013 — Cadbury Holdings κατά ΓΕΕΑ — Société des produits Nestlé (Μορφή μπάρας σοκολάτας με τέσσερα τμήματα)
   (Υπόθεση T-112/13)
   2013/C 123/32
   Γλώσσα του δικογράφου της προσφυγής: η αγγλική
   
      Διάδικοι
   
   
      Προσφεύγουσα: Cadbury Holdings Ltd (Uxbridge, Ηνωμένο Βασίλειο) (εκπρόσωποι: T. Mitcheson, Barrister, P. Walsh και S. Dunstan, Solicitors)
   
      Καθού: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
   
      Αντίδικος ενώπιον του τμήματος προσφυγών: Société des produits Nestlé SA (Vevey, Ελβατία)
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση του δεύτερου τμήματος προσφυγών του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) στην υπόθεση R 513/2011-2, της 11ης Δεκεμβρίου 2012, εξαιρουμένης της διαπιστώσεως του τμήματος προσφυγών ότι το σήμα στερείται διακριτικού χαρακτήρα κατά το άρθρο 7, παράγραφος 1, στοιχείο β', και
            
         
               —
            
            
               να καταδικάσει το ΓΕΕΑ στα δικαστικά έξοδα της παρούσας διαδικασίας και την παρεμβαίνουσα στα έξοδα της διαδικασίας ενώπιον του τμήματος ακυρώσεως και ενώπιον του τμήματος προσφυγών.
            
         
      Λόγοι και κύρια επιχειρήματα
   
   
      Καταχωρισμένο κοινοτικό σήμα του οποίου ζητείται να κηρυχθεί η ακυρότητα: Τρισδιάστατο σήμα που έχει τη μορφή μπάρας σοκολάτας με τέσσερα τμήματα, για προϊόντα της κλάσεως 30 — Αίτηση καταχωρίσεως κοινοτικού σήματος υπ’ αριθ. 2 632 529.
   
      Δικαιούχος του κοινοτικού σήματος: Η αντίδικος ενώπιον του τμήματος προσφυγών.
   
      Αιτούσα την κήρυξη της ακυρότητας του κοινοτικού σήματος: Η προσφεύγουσα.
   
      Αιτιολογία της αιτήσεως κηρύξεως της ακυρότητας: Οι λόγοι ακυρώσεως που προβλήθηκαν για την κήρυξη της ακυρότητας ήταν αυτοί του άρθρου 52, παράγραφος 1, στοιχείο α', σε συνδυασμό με το άρθρο 7, παράγραφος 1, στοιχεία β', γ', δ' και ε', περίπτωση ii), του κανονισμού 207/2009.
   
      Απόφαση του τμήματος ακυρώσεως: Κήρυξη της ακυρότητας του κοινοτικού σήματος
   
      Απόφαση του τμήματος προσφυγών: Ακύρωση της προσβαλλόμενης αποφάσεως
   
      Προβαλλόμενοι λόγοι: Παράβαση του άρθρου 52, παράγραφος 1, στοιχείο α', σε συνδυασμό με το άρθρο 7, παράγραφος 1, στοιχεία β', γ', δ' και ε', περίπτωση ii), του κανονισμού 207/2009.